b'\n_START_ARTICLE_\nTeadusraamatukogu\n_START_PARAGRAPH_\nTeadusraamatukogu (ka teaduslik raamatukogu, akadeemiline raamatukogu) on teadust\xc3\xb6\xc3\xb6d ja teadust\xc3\xb6\xc3\xb6tajaid teenindav raamatukogu. Teadusraamatukogu sisaldab p\xc3\xb5hjalikke kogusid \xc3\xbches v\xc3\xb5i mitmes teadusvaldkonnas._NEWLINE_Mitmed teadusraamatukogud on samaaegselt ka k\xc3\xb5rgkooliraamatukogud v\xc3\xb5i erialaraamatukogud. Raamatute kasutamise viisi ja kasutajaskonna osas teadusraamatukogul m\xc3\xa4\xc3\xa4ratlusest tulenevaid piiranguid ei ole \xe2\x80\x93 seda t\xc3\xbc\xc3\xbcpi raamatukogud v\xc3\xb5ivad pakkuda nii kohalkasutuse kui ka kojulaenutuse teenust, teenindada ainult piiratud kasutajate r\xc3\xbchmasid v\xc3\xb5i kogu elanikkonda.\n_START_SECTION_\nTeadusraamatukogud Eestis\n_START_PARAGRAPH_\nEestis reguleerib teadusraamatukogu staatust ja \xc3\xbclesandeid teadus- ja arendustegevuse korralduse seadus. Selle kohaselt nimetatakse teadusraamatukoguks avalikku teenust osutavat raamatukogu, mille \xc3\xbclesanne on teadusinformatsiooni kogumine, s\xc3\xa4ilitamine, t\xc3\xb6\xc3\xb6tlemine ja k\xc3\xa4ttesaadavaks tegemine._NEWLINE_Eesti teadusraamatukogud kuuluvad Haridus- ja Teadusministeeriumi haldusalasse, alates 2003. aastast n\xc3\xb5ustab ministeeriumit nendega seotud k\xc3\xbcsimustes Teadusraamatukogude N\xc3\xb5ukogu._NEWLINE_Teadusraamatukogu staatuse omistab haridus- ja teadusminister oma m\xc3\xa4\xc3\xa4rusega, ettepanekud nimekirja l\xc3\xbclitatavate asutuste kohta teeb teadusraamatukogu ja arhiivraamatukogu nimetamise komisjon. Kuni 31. detsembrini 2016 on Eestis teadusraamatukogudeks nimetatud Eesti Kunstiakadeemia Raamatukogu, Eesti Maa\xc3\xbclikooli Raamatukogu,  Eesti Muusika- ja Teatriakadeemia Raamatukogu, Tallinna \xc3\x9clikooli Akadeemiline Raamatukogu,  Tallinna Tehnika\xc3\xbclikooli Raamatukogu ja Tartu \xc3\x9clikooli Raamatukogu .'